अब 25 को सुनाया जाएगा, पूर्व मंत्री गोपाल कांडा पर रेप का आरोप; छोड़नी पड़ी थी कुर्सी
हरियाणा के बहुचर्चित गीतिका सुसाइड केस में आज फैसला आएगा। पूर्व गृह राज्यमंत्री गोपाल कांडा के खिलाफ दुष्कर्म केस में आज राउज एवेन्यु कोर्ट फैसला सुना सकती है।
हरियाणा के बहुचर्चित एयर होस्टेस गीतिका सुसाइड केस में गुरुवार को फैसला नहीं सुनाया गया। अब हरियाणा के पूर्व गृह राज्यमंत्री और इस वक्त सिरसा से हरियाणा लोकहित पार्टी (हलोपा) विधायक गोपाल कांडा के खिलाफ रेप केस में राउज एवेन्यू कोर्ट 25 जुलाई को फैसला सुनाएगी।
इस केस में सिरसा के गोपाल कांडा मुख्य आरोपी हैं, जबकि MDLR कंपनी में सीनियर मैनेजर रही अरुणा चड्‌ढा भी आरोपी हैं। कांडा इस मामले में 18 महीने जेल में रह चुके हैं। वहीं कोर्ट का फैसला विधायक गोपाल कांडा का राजनीतिक भविष्य तय करेगा, यदि उन्हें दोषी ठहराया जाता है तो उनका विधायक का पद जा सकता है।
4 पॉइंट में जानिए, गीतिका-गोपाल कांडा मामला
1. जूतों की दुकान से नेता बने गोपाल कांडा
गोपाल कांडा की सिरसा में रेडियो रिपेयर की छोटी सी दुकान थी। कांडा ने इसे बढ़ाकर जूते-चप्पल की दुकान खोली। दुकान चल पड़ी तो जूता फैक्ट्री खोल ली। इसके बाद राजनीति में पहचान बनानी शुरू कर दी। कांडा ने रियल एस्टेट का कारोबार करना भी शुरू कर दिया।
2. पिता के नाम पर एयरलाइंस कंपनी खोली
गोपाल कांडा ने फिर 2008 में पिता मुरलीधर लेखा राम के नाम पर गुड़गांव से MDLR एयरलाइंस की शुरुआत की। हालांकि बाद में कुछ विवाद होने पर इसे बंद कर दिया। इस दौरान कांडा की करीब 40 दूसरी कंपनियां चलती रहीं।
3. लड़कियों को भर्ती करना शुरू किया
इन्हीं कंपनियों में गोपाल कांडा ने लड़कियों को भर्ती करना शुरू कर दिया। छोटी उम्र की लड़कियों को बड़े पद देने शुरू कर दिए। इन्हीं में दिल्ली की लड़की गीतिका भी शामिल थी। गीतिका को पहले इंटरव्यू के बाद सीधे केबिन क्रू का अपॉइंटमेंट लेटर दे दिया गया। 6 महीने बाद गीतिका 18 साल की हुई तो उसे एयरहोस्टेस बना दिया गया।
4. 3 साल में ट्रेनी से डायरेक्टर बनी गीतिका
इसके बाद गीतिका की तरक्की इतनी तेजी से हुई कि 3 साल में वह ट्रेनी से गोपाल कांडा की कंपनी में डायरेक्टर बन गई। इसके पीछे गोपाल कांडा को माना जाता है। हालांकि दोनों के बीच अचानक कोई बात हुई तो गीतिका ने कांडा की कंपनी छोड़ दी। उसने दुबई में नौकरी करनी शुरू कर दी। अचानक उसे दिल्ली आने को मजबूर किया गया।
गीतिका ने सुसाइड नोट छोड़ा
गीतिका शर्मा ने 5 अगस्त 2012 को दिल्ली के अशोक विहार स्थित अपने घर में सुसाइड कर लिया। उसने गले में फंदा लगाया था। पुलिस को गीतिका के घर से सुसाइड नोट मिला। जिसमें उसने सुसाइड के लिए गोपाल कांडा और MDLR की मैनेजर अरूणा चड्‌ढा को जिम्मेदार ठहराया। गीतिका ने लिखा कि मैं अपने आप को खत्म कर रही हूं। मेरा विश्वास टूट गया है। मेरे साथ धोखा किया गया। गोपाल कांडा और अरूणा चड्ढा ने मेरा विश्वास तोड़ा।
केस दर्ज होने के बाद कांडा को छोड़नी पड़ी थी कुर्सी
गीतिका सुसाइड केस में आरोपी गोपाल कांडा तब हरियाणा की CM भूपेंद्र हुड्‌डा की अगुआई वाली कांग्रेस सरकार में मंत्री थे। गोपाल कांडा ने निर्दलियों के साथ मिलकर हुड्‌डा सरकार को समर्थन दिया था। बदले में हुड्‌डा सरकार में उन्हें गृह राज्यमंत्री का पद मिला। गीतिका सुसाइड कांड में नाम आने के बाद गोपाल को अपना मंत्री पद छोड़ना पड़ा और उन्हें तिहाड़ जेल में रहना पड़ा।
अब भाजपा सरकार को समर्थन दे रहे गोपाल कांडा
सिरसा से हलोपा के विधायक गोपाल कांडा मौजूदा समय में हरियाणा की भाजपा-जजपा सरकार को अपना समर्थन दे रहे हैं। उनके भाई गोविंद कांडा भाजपा में है और ऐलनाबाद से पार्टी की टिकट पर उप-चुनाव लड़ चुके हैं। गोपाल कांडा की हलोपा NDA गठबंधन में शामिल है।